የኮሮና ቫይረስን ለመመከት ከ300 ሺ በላይ አባላቱን ማሰማራቱን የብልጽግና ፓርቲ አስታወቀ
 የብልፅግና ፓርቲ የሥራ አስፈጻሚ ኮሚቴ ከመጋቢት 30 እስከ ሚያዝያ 2 ባደረገው አስቸኳይ ስብሰባ ዓለም አቀፉ የኮሮና ወረርሽኝ በሀገራችን ሕዝቦች ኢኮኖሚያዊና ማኅበራዊ ደኅንነት ላይ ሊያሳርፍ የሚችለውን ተፅዕኖ ለመመከት በሚያስችሉ ጉዳዮች ዙሪያ በዝርዝር ሲመክር ቆይቶ የተለየዩ ውሳኔዎችን ያሳለፈ ሲሆን የቫይረሱንም ስርጭት ለመመከት ከ300 ሺ በላይ አባላቱን ማሰማራቱን አስታውቋል።  ፓርቲው ባወጣው መግለጫ ላይ እንዳስታወቀው ፓርቲው ሀገራዊ ለውጡን በመምራት ሂደት እያጋጠሙ የነበሩ የፖለቲካ፣ የኢኮኖሚ እና የደኅንነት ችግሮችን ለመቅረፍ የተቀናጀና መጠነ ሰፊ እንቅስቃሴ በማድረግ ተጨባጭ ውጤቶችን ማምጣቱን ገልጾ ከሪፎርሙ ጎን ለጎን የሕግ የበላይነትን ለማረጋገጥ የተከናወኑ ጠንካራ የሕግ ማስከበር ተግባራት ለፍሬ በቅተው ከሞላ ጎደል ሰላም መስፈኑን አትቷል።  የሀገሪቱ ኢኮኖሚ ከቀውስ ወጥቶ ማን ሠራራት መጀመሩን ያስታወሰው መግለጫው ሀገሪቱ ለበርካታ ጊዜያት ያካበተችውን መልካም የዲፕሎማሲ ወረት በመጠቀም ከጎረቤት ሀገራት እና ከተቀረው የዓለማችን ክፍል ጋር ያላት ኢኮኖሚያዊ፣ ማኅበራዊ እና ፖለቲካዊ ግንኙነት መጠናከሩንም አስታውቋል።ደ አስቸጋሪ ሁኔታ እያመራ የነበረውን ሀገራዊ ሁኔታችንን በማስተካከል፣ ስለ ምርጫ፣ ስለ ሀገራችን ብልፅግና እና ስለ ወደፊቷ ጠንካራ ኢትዮጵያ ማሰብና መሥራት በተጀመረበት በዚህ ወቅት የኮሮና ወረርሽኝ በሀገራችንም መከሰቱን የጠቆመው የፓርቲው መግለጫ በዚህ ወሳኝ ወቅት ለፓርቲውም ሆነ ለሕዝቡ ይህንን ዓለም አቀፋዊ ወረርሽኝ ከመከላከልና ከማዳን የሚበልጥተልዕኮ የለም ሲል በመግለጫው አስታወቋል።  ፓርቲው የቫይረሱን ስርጭት ለመከላከል እንዲያግዝ የ100 ሚሊዮን ብር ድጋፍ ማድረጉን አስታውሶ ከ300 ሺህ በላይ የሚሆኑ ከፌዴራል እስከ ቀበሌ ያሉ አመራሮቹን ቀዳሚ ተልእኳቸው ወረርሽኙን መከላከል ሥራ አድርጎ ማሰማራቱንም ጠቁሟል። አዲስ ዘመን ሚያዝያ 3/2012